钦定古今图书集成/明伦汇编/官常典/第401卷 > 翁宪祥
## 钦定古今图书集成/明伦汇编/官常典/第401卷 > 翁宪祥

按《明外史》本传：“宪祥，字兆隆，常熟人。万历二十年进
士。为鄞县知县，课最，入为礼科给事中，以忧去，补吏
科。”疏陈铨政五事，其一论掣签法，言：“使尽付之无心，
则天官之职，一吏可代。苟为不然，则地本预拟，何必
于大廷中为掩饰之术？请亟停罢。”时不能从。故事，正
郎不奉使，抚按必俟代，至是多反之。而江西巡抚许
弘纲以父忧径归，广西巡抚杨芳亦以忧乞免代，宪
祥极言非制。弘纲贬官，芳亦被责。言者诋朱赓、李廷
机辄被谴。宪祥言：“二臣深犯物论，势不可复出。陛下
徒塞天下口，使在廷卷舌成谀佞风，甚非计。”已，劾云
南巡抚陈用宾、两广总督戴燿，并不报。是时，大僚多
缺，而侍郎杨时乔、杨道宾旬日间相继物故。吏、礼二
部长贰遂无一人。兵部止一尚书，养痾不出。户、刑、工
三部暨都察院堂上官，俱以人言注籍，通政、大理亦
无见官。宪祥言“九卿俱旷，甚伤国体。”因以《补缺官、起
遗佚》数事为献。报闻。屡迁刑科都给事中。吏部尚书
孙丕扬、副都御史许弘纲以考察为言路所攻，求去。
宪祥言“一时贤者，直道难容，相率引避。国是如此，可
为寒心。”既而《军政拾遗》疏为锦衣都督王之祯所挠，
久不下。罪人陈用宾等已论死，疏亦留中，宪、祥皆抗
章论驳。知县满朝荐、李嗣善、同知王邦才以忤税使
系狱，力请释之。会冬至停决囚，复请推缓刑德意，宥
累臣，矜楚狱。帝皆不报。寻调吏科。四十一年命辅臣
叶向高典会试。给事中曾六德以论救被察官坐贬。
旨皆从内出。宪祥力谏，中官黄勋、赵禄、李朝用、胡滨
等不法，亦连疏弹劾。久之，擢太常少卿。居数年卒。